- Hindi News
- National
- रसिकों ने जग होरी ब्रज होरा की यूं ही नहीं दी है संज्ञा, जहां में विख्यात
रसिकों ने जग होरी ब्रज होरा की यूं ही नहीं दी है संज्ञा, जहां में विख्यात
ब्रजकी होली को रसिकों ने जग होरी ब्रज होरा की संज्ञा यूं ही नहीं दी है। रसिकों ने होरी की मिठास का अनुभव अपने ह्रदय में किया होगा। तभी उन्होंने इसे जग होरा के नाम से बोला है। आखिर इस होली का आनंद पूरी दुनिया से अनूठा है। प्रिया-प्रियतम की नगरी में लाठियों से भी प्रेम रस की बरसात होती है।
छह सात मार्च को बरसाना और नंदगांव में इस दृश्य के साक्षी बनने को श्रद्धालु अभी से आने लगे हैं। छह मार्च को नंदगांव के हुरियारे बरसाना जाकर बरसाना की हुरियारिनों से लठामार होली खेलेंगे, वहीं अगले दिन सात मार्च को बरसाना के हुरियारे नंदगांव की हुरियारिनों से होली खेलने आएंगे। फागुन शुक्ल अष्टमी के दिन बरसाना से निमंत्रण स्वरूप गुलाल, बीड़ा, इत्र आदि नंदभवन आता है।
इस गुलाल को श्रीकृष्ण बलराम के चरणों में रखा जाता है। अगले दिन नंदबाबा की आज्ञा पाकर नंदगांव के ग्वाल श्रीकृष्ण रूपी ध्वज को साथ लेकर नंदभवन से नंदीश्वर महादेव पर समाज गायन कर आनंदघन बाबा की चौपाल होते हुए बरसाना के प्रिया कुंड पर पहुंचते हैं। हुरियारों के हाथों मे लाठी सहन करने के लिए मजबूत ढाल और कमर में गुलाल की पोटली बंधी होती हैं। प्रिया कुंड पर भांग ठंडाई का प्रसाद लिया जाता है। इसके बाद बरसाना के लोग नंदगांव के हुरियारों के स्वागत को चौपाई के साथ आते हैं। देखते ही देखते अबीर गुलाल की वर्षा होने लगती है। पदों का गायन किया जाता है।
श्रीजी महल में दोनों पक्षों के रसिकों का समाज गायन होता है। नंदगांव के लोग जब श्रीजी मंदिर से उतरकर रंगीली गली में आते हैं तो पहले से सजी धजी हुरियारिनों से नंदगांव के लोग स्वयं को रोक नहीं पाते हैं और ठिठोली करने लग जाते हैं। अपनी पिचकारी से उन्हें रंगना चाहते हैं। बस यहीं से अद्भुत लीला का रसास्वादन शुरू हो जाता है। कृष्ण रूपी पताका का ओदश मिलते ही तड़ातड़ लाठियों की बरसात शुरू हो जाती है। इसी बीच हुरियारिन पूरी ताकत से लठ चलाती हैं और पहले से सजग हुरियारे मजबूत ढाल से अपना बचाव करते हैं। अगले दिन बरसाना की सखि स्वरूप गोप नंदभवन फगुआ मांगने नंदभवन सजधज कर आते हैं। यहां भी इस लीला की पुनरावृत्ति होती है। लठामार के समापन के बाद हुरियारे-हुरियारिन एक दूसरे से क्षमा याचना करते हैं। बरसाना की होली रंगों के साथ-साथ लड्डुओं से भी खेली जाती है।
भक्तों संग होली खेलने के लिए ठाकुर तैयार
फुलेरादौज से वृंदावन के मंदिरों में ठाकुरजी भक्तों के साथ होली खेलने लिए कमर में गुलाल का फेंटा बांधकर तैयार हो गए हैं। सप्तदेवालयों में से एक ठाकुर राधावल्लभ मंदिर में फाल्गुन मास शुक्ल पक्ष की द्वितीया फुलेरा दौज से सेवायत गोस्वामियों के द्वारा ठाकुरजी के कमर में गुलाल का फेंटा बांध दिया। स्वेत वस्त्र धारण कर ठाकुर राधा वल्लभलाल भक्तों संग होली खेलने के लिए तैयार हो गए। सेवायतों ने ठाकुरजी के सम्मुख चांदी की थालियों में कई रंग का गुलाल रख दिया। भाव सेवा के अनुरूप श्रृंगार आरती के बाद सेवायत गोस्वामियों ने ठा.राधावल्लभ लाल के कपोल (गालों) पर गुलाल लगाया। मंदिर परिसर में राकेश मुखिया के नेतृत्व में समाज गायन के मध्य ढप बजाकर होली के पदों का गायन हुआ। होरी सांवरौ ब्रजराज लड़ैतौ खेलन गहवर आयौ.. पद गाकर ठा.राधावल्लभलाल को होली उत्सव का आनंद प्रदान कराया गया। सेवायत टीकैत अधिकारी राधेशलाल गोस्वामी, मोहित मराल गोस्वामी, आनंदलाल गोस्वामी और अक्षय कुमार गोस्वामी ने बताया कि फुलेरा दौज पर ठाकुरजी भक्तों को होली खेलने के लिए बुलावा दे रहे हैं।
tgl_Latn sot_Latn hin_Deva hin_Deva hin_Deva awa_Deva hin_Deva hin_Deva hin_Deva hin_Deva